Najväčšia sociálna sieť prichádza s nástrojom na uľahčenie nastavení súkromia.
V prípade, že služba zistí, že sa profilová fotka alebo meno objavilo na inom používateľskom profile, človek dostane hlásenie. Informuje o tom server Mashable.
Proces odhaľovania falošných profilov funguje na začiatku automaticky. Mechanizmus berie do úvahy zhodu mien a fotografií. Profily, ktoré sú označené ako podozrivé, potom fyzicky skontrolujú členovia tímu sociálnej siete. Nakoniec rozhodnú, či notifikáciu poslať alebo nie.
Ak sa tak stane, používateľ potvrdí, či skutočne zneužíva jeho meno alebo snímky tretia osoba alebo ide napríklad len o menovca.
Podľa riaditeľky oddelenia globálnej bezpečnosti Facebooku Antigony Davisovej je funkcia v súčasnosti dostupná pre 75 percent všetkých používateľov. Chcú ju však v budúcnosti ešte rozšíriť.
Najväčšie obavy o bezpečnosť majú ženy
Spoločnosť nedávno hostila okrúhly diskusný stôl za účasti používateľov a aktivistov. Témou bola najmä bezpečnosť v prostredí sociálnej siete. Davisová podotkla, že zo zneužitia svojho mena alebo fotografie majú obavy najmä ženy.
Lepšie hlásenie intímnych záberov
Predstavitelia Facebooku zároveň testujú nový spôsob nahlásenia intímnych fotografií, ktoré boli zverejnené bez súhlasu používateľa.
Predmetné fotografie sociálna sieť zakázala už dávnejšie. Teraz však dotknutá osoba bude môcť okrem nahlásenia nevhodného obsahu označiť aj samu seba. Následne dostane odporúčania na organizácie, ktoré sa obetiam podobného zneužitia venujú.
Ďalší nástroj má za úlohu naučiť používateľov používať bezpečnostné nastavenia s dôrazom na to, kto vidí ich fotografie.ˇ
Šéfka bezpečnosti dodala, že najmä ľudia z Indie, Južnej Ameriky, Afriky a Juhovýchodnej Ázie potrebujú s podobnými nastaveniami pomôcť. Práve v týchto častiach sveta je príslušná funkcia plne k dispozícii.